送范光伯北行
作者：裘萬頃
朝代：宋

paragraphs: 玄冥將歸休，勾芒已促裝。
江邊疎柳青，江上寒梅香。
有客當此時，中流駕風檣。
欲學太史公，窮汶泗沅湘。
吾聞帝王州，雄麗幾錢塘。
疇昔駐六龍，至今繪未央。
鷺洲橫渺瀰，鳳臺摩青蒼。
名山與大川，往往遥相望。
是間或小留，不妨月徜徉。
平生學屠龍，袖手五字章。
茲逢賢主人，定知奏宮商。
追李逐杜陵，相與升其堂。
要令千萬篇，金薤垂琳琅。
秋風鴻鴈來，因之東南翔。
寫君磊磈胸，慰我離別腸。